   
                      
                                        Savjetovanje s javnošću
 o Prijedlogu Pravilnika o provedbi postupaka jednostavne nabave

Osnovna škola Lapad, Dubrovnik, Od Batale 26, 20000 Dubrovnik provodi savjetovanje s javnošću o Prijedlogu Pravilnika o provedbi postupaka jednostavne nabave.
 Savjetovanje traje 30 dana, a provodi se  od  24.7.2026. do  23.8.2026.

Cilj savjetovanja je prikupljanje primjedbi i prijedloga javnosti te stoga pozivaju svi zainteresirani da svoje primjedbe i prijedloge na Prijedlog Pravilnika o provedbi postupaka jednostavne nabave  dostave na Obrascu sudjelovanja u savjetovanju u navedenom roku trajanja savjetovanja.

Obrazloženje
JAVNO SAVJETOVANJE - Pravilnik o jednostavnoj nabavi
Otvorena savjetovanja s javnošću

Donošenje novog Pravilnika o provedbi postupaka jednostavne nabave Osnovne škole Lapad, Dubrovnik -  predlaže se radi potrebe usklađivanja s Izmjenama i dopunama Zakona o javnoj nabavi („Narodne novine“, broj 48/26), kao i radi prilagodbe postupaka jednostavne nabave novim funkcionalnostima Elektroničkog oglasnika javne nabave Republike Hrvatske (skraćeno: EOJN RH).
I. PRAVNA OSNOVA
Hrvatski sabor je 30. travnja 2026. godine donio Zakon o izmjenama i dopunama Zakona o javnoj nabavi koji je objavljen u „Narodnim novinama“ broj 48/26. od 8. svibnja 2026. godine (u daljnjem tekstu: ZIDZJN).
ZIDZJN je stupio na snagu 16. svibnja 2026. godine, međutim odredbe o jednostavnoj nabavi (članak 5. ZIDZJN-a, kojim se mijenja članak 15. Zakona) i odredbe o pragovima (članak 4. ZIDZJN-a) stupaju na snagu 1. rujna 2026. godine, a sve kako bi se naručiteljima omogućilo usklađivanje njihovih općih akata kojima se uređuje provedba postupaka jednostavne nabave te planova nabave s odredbama ZIDZJN.

Pravna osnova za donošenje ovog prijedloga Pravilnika o provedbi postupaka jednostavne nabave sadržana u članku 86. stavku 3. ZIDZJN kojim je naručiteljima ostavljen rok od 3 mjeseca od stupanja na snagu ZIDZJN, da usklade opće akte kojima se uređuju pravila, uvjeti i postupci jednostavne nabave te planove nabave s odredbama citiranog zakona, koji rok istječe s danom 16. kolovoza 2026.
Slijedom navedenoga, važeći Pravilnik o provedbi postupaka jednostavne nabave više ne odgovara izmijenjenom zakonodavnom okviru te se predlagatelj odlučio na izradu novog Pravilnika.
Stoga je potrebno postojeći Pravilnik o provedbi postupaka jednostavne nabave staviti izvan snage, a umjesto njega donijeti predloženi Pravilnik o provedbi postupaka jednostavne nabave.
II. OCJENA STANJA TE SVRHA KOJA SE ŽELI POSTIĆI UREĐENJEM PRAVILA PROVEDBE JEDNOSTAVNE NABAVE
Potreba za donošenjem novog općeg akta o provedbi postupaka jednostavne nabave proizlazi iz potrebe usklađenja s izmjenama u zakonodavnom okviru iz područja javne nabave, te iz potrebe digitalizacije, modernizacije postupaka jednostavne nabave kao i jačanja antikorupcijskih učinaka.
1. Pravna obveza usklađivanja s novim Zakonom (ZIDZJN, NN 48/26.)
ZIDZJN bitno mijenja normativni okvir jednostavne nabave kroz najmanje šest temeljnih izmjena:
(a) povećanje nacionalnih financijskih pragova za jednostavnu nabavu s 26.540,00 eura na 50.000,00 eura za robu i usluge, odnosno s 66.360,00 eura na 100.000,00 eura za radove (članak 4. ZIDZJN-a, kojim se mijenja članak 12. Zakona);
(b) cjelovitu izmjenu članka 15. Zakona kojim se uređuje jednostavna nabava, uz proširenje obveznog sadržaja općeg akta naručitelja (članak 5. ZIDZJN-a);
(c) obvezu provedbe svih postupaka jednostavne nabave čija je procijenjena vrijednost veća od 15.000,00 eura putem modula jednostavne nabave u Elektroničkom oglasniku javne nabave Republike Hrvatske (u daljnjem tekstu: EOJN RH);
(d) obvezu javne objave u EOJN-a RH postupaka jednostavne nabave čija je procijenjena vrijednost veća od 25.000,00 eura za robu i usluge, odnosno 45.000,00 eura za radove;
(e) uvođenje obvezne pravne zaštite gospodarskim subjektima putem prigovora čelniku odnosno odgovornoj osobi naručitelja za sve nabave čija je procijenjena vrijednost veća od 15.000,00 eura;
(f) usklađivanje plana nabave s kalendarskom (umjesto proračunskom) godinom i obvezu njegove objave u EOJN RH, te povećanje praga za upis u registar ugovora s 2.650,00 eura na 5.000,00 eura bez PDV-a (članak 6. ZIDZJN-a).
Vodeći računa o tome da postupci nabave i način provedbe nabave ispod zakonskog praga ne bi smjeli usporiti proces nabave i odvijanje drugih poslovnih procesa, ovim nacrtom prijedloga Pravilnika o provedbi postupaka jednostavne nabave, predlažu se četiri razine postupaka jednostavne nabave te vrijednosni pragovi za njihovu primjenu, i to:
1. postupci procijenjene vrijednosti manje od 15.000,00 eura, postupci izravnog ugovaranja,
2. postupci procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura za radove, postupci nabave u modulu EOJN RH s pozivom odabranim gospodarskim subjektima,
3. postupci procijenjene vrijednosti veće od 25.000,00 eura i manje od 50.000,00 eura za robe i usluge, odnosno veće od 45.000,00 eura i manje od 100.000,00 eura za radove, postupci s obveznom javnom objavom u modulu jednostavne nabave EOJN RH.
III. FINANCIJSKE POSLJEDICE I STUPANJE NA SNAGU PRAVILNIKA
Donošenje ovoga Pravilnika ne iziskuje dodatna financijska sredstva. Postupci jednostavne nabave i nadalje će se provoditi u okviru postojećih organizacijskih kapaciteta. Obvezna provedba postupaka iznad 15.000,00 eura putem modula jednostavne nabave EOJN RH ne iziskuje dodatne naknade, s obzirom da se objave u EOJN RH provode bez naknade.

Imajući u vidu odredbu članka 89. ZIDZJN-a prema kojoj odredbe članka 5. ZIDZJN-a (kojim se mijenja članak 15. Zakona koji uređuje jednostavnu nabavu) stupaju na snagu 1. rujna 2026. godine, te odredbu članka 86. stavka 3. ZIDZJN-a o obvezi usklađivanja općih akata u roku od tri mjeseca od stupanja na snagu Zakona, predlaže se donošenje ovoga Pravilnika u roku koji će osigurati njegovu primjenu na sve postupke pokrenute nakon 1. rujna 2026. godine.


PRILOZI:

1.NACRT Prijedloga Pravilnika o provedbi postupaka jednostavne nabave
2. Obrazac  sudjelovanja u savjetovanju

